VSM sklep III Cp 2872/06
Datum: 2006-12-01T01:00:00.000+01:00
ecli: ECLI:SI:VSMB:2006:III.CP.2872.06
sodisce: Višje sodišče v Mariboru
oddelek: Civilni oddelek
institut: stroški postopka - povrnitev pravdnih stroškov
jedro: Sodišče prve stopnje je o stroških odločilo po prostem preudarku (413. člen Zakona o pravdnem postopku - ZPP) in pri tem smiselno - analogno uporabilo zakonsko določilo 157. člena ZPP. Čeprav v sporu za izpodbijanje očetovstva sodbe na podlagi pripoznave ni mogoče izdati (drugi odstavek 412. člena ZPP), gre pa v danem primeru nedvomno za nesporno zadevo med pravdnima strankama. Toženec ni dal povoda za tožbo in je razlog za tožbo očitno na strani tožnice.

 
zveza: ZPP člen 157,  412,  412/2,  413,  157,  412,  412/2,  413.

## Jedro

Sodišče prve stopnje je o stroških odločilo po prostem preudarku (413. člen Zakona o pravdnem postopku - ZPP) in pri tem smiselno - analogno uporabilo zakonsko določilo 157. člena ZPP. Čeprav v sporu za izpodbijanje očetovstva sodbe na podlagi pripoznave ni mogoče izdati (drugi odstavek 412. člena ZPP), gre pa v danem primeru nedvomno za nesporno zadevo med pravdnima strankama. Toženec ni dal povoda za tožbo in je razlog za tožbo očitno na strani tožnice.

## Izrek

Pritožbi se delno ugodi in se izpodbijani izrek o stroških spremeni tako, da je tožeča stranka dolžna povrniti toženi stranki njene pravdne stroške namesto v višini 94.248,00 SIT, sedaj v višini 65.364,00 (petinšestdeset tisoč tristo štiriinšestdeset 00/100) SIT.

V ostalem se pritožba zavrne in se v nespremenjenem obsegu potrdi izpodbijani izrek o stroških.

## Obrazložitev

Z izpodbijanim izrekom o stroških je sodišče prve stopnje tožeči stranki naložilo, da mora tožencu povrniti njegove pravdne stroške v znesku 94.248,00 SIT.

Tak sklep s pravočasno pritožbo izpodbija tožnica. Uveljavlja pritožbena razloga zmotne uporabe materialnega prava in zmotne ter nepopolne ugotovitve dejanskega stanja. Predlaga spremembo izpodbijanega sklepa tako, da se plačilo stroškov naloženih tožeči stranki zavrne, toženi stranki pa naloži plačilo pritožbenih stroškov.

Pritožba je delno utemeljena.

Neutemeljena je pritožbena graja, da stroškov glede na zakonsko presumpcijo ni povzročila tožeča stranka. Sodišče prve stopnje je o stroških odločilo po prostem preudarku (413. člen Zakona o pravdnem postopku - ZPP) in pri tem smiselno - analogno uporabilo zakonsko določilo 157. člena ZPP. Čeprav v sporu za izpodbijanje očetovstva sodbe na podlagi pripoznave ni mogoče izdati (drugi odstavek 412. člena ZPP), gre pa v danem primeru nedvomno za nesporno zadevo med pravdnima strankama. Toženec ni dal povoda za tožbo in je razlog za tožbo očitno na strani tožnice.

Utemeljena pa je pritožba, ko graja odmero pravdnih stroškov. Po določilu točke č drugega odstavka tarifne številke 18 Odvetniške tarife - OT znašajo odvetniški stroški v sporu zaradi ugotavljanja oziroma izpodbijanja očetovstva 160 točk za vložitev tožbe in prav toliko za zastopanje na glavni obravnavi, sodišče prve stopnje je v tem obsegu zmotno uporabilo materialno pravo, ko je toženi stranki priznalo namesto 160, 300 točk. Zato je pritožbeno sodišče izpodbijani sklep ustrezno spremenilo (3. točka 365. člena ZPP).

Izrek o pritožbenih stroških je odpadel, ker jih pritožnica ni priglasila.